b'\n_START_ARTICLE_\nAnnelise Hovmand\n_START_SECTION_\nUddannelse\n_START_PARAGRAPH_\nBegyndte som journalistelev hos Nationaltidende, hvor hun blandt andet fik ansvar for film- og kongestoffet. Siden volont\xc3\xb8r hos Minerva Film, scriptgirl hos Palladium i Hellerup og assistent for instrukt\xc3\xb8ren og producenten Johan Jacobsen p\xc3\xa5 3 Aar efter (1948). Efter et studieophold i London, hvor hun fulgte produktionen af Powell og Pressburgers The Elusive Pimpernel (1950), blev hun fast tilknyttet Jacobsens Flamingo Studio som f\xc3\xb8rst instrukt\xc3\xb8rassistent og klipper, og siden ogs\xc3\xa5 som produktionsleder, manuskriptforfatter og instrukt\xc3\xb8r.\n_START_SECTION_\nKarriere og v\xc3\xa6rk\n_START_PARAGRAPH_\nDebuterede som instrukt\xc3\xb8r med kortfilmen Hvorfor stj\xc3\xa6ler barnet? (1955), som havde manuskript af Finn Methling. Sammen med Methling skrev hun ogs\xc3\xa5 sin f\xc3\xb8rste spillefilm Ingen tid til k\xc3\xa6rtegn, der indbragte hende Bodilprisen for bedste danske film i 1957 og Peter Malberg Bodilprisen for bedste mandlige hovedrolle._NEWLINE_Senere kom spillefilmen om modstandsbev\xc3\xa6gelsen Frihedens pris (1960), igen skrevet sammen med Methling, efterfulgt af G\xc3\xb8ngeh\xc3\xb8vdingen (1961), der beskriver sk\xc3\xa5ningernes modstandskamp mod svenskerne i 1658._NEWLINE_Fra 1951 til 1964 dannede hun privat par med Johan Jacobsen. Deres professionelle samarbejde fortsatte efter bruddet, blandt andet skrev hun manuskript til en filmatisering af Karen Blixens Den afrikanske farm, som Jacobsen skulle have instrueret, men som det ikke lykkedes at f\xc3\xa5 realiseret, og hun lagde sine f\xc3\xb8rste egenproduktioner hos Flamingo. _NEWLINE_I 1967 flyttede Hovmand til Haslev, hvor hun sammen med sin nye mand arkitekten Carl-Johan Nienst\xc3\xa6dt ombyggede Bio N\xc3\xa6stved til en af Sydsj\xc3\xa6llands mest succesfulde biografer med tre sale i 1976 og i 1981 med yderligere to sale, og med mulighed for teateraktiviteter i den store sal. Frem til \xc3\xa5bningen af kulturhuset p\xc3\xa5 Gr\xc3\xb8nnegades Kaserne i 2002, lagde Bio N\xc3\xa6stved scene til Susanne Heerings \xc3\xa5rlige afdansningsballet med dronning Margrethe som scenograf gennem 31 \xc3\xa5r._NEWLINE_Hun drev Bio N\xc3\xa6stved frem til 2008. I 2010 blev biografen afh\xc3\xa6ndet til SF Svenske Bio.\n_START_SECTION_\nAndet\n_START_PARAGRAPH_\nAnnelise Hovmand var st\xc3\xa6rkt engageret i filminstrukt\xc3\xb8rers rettigheder. Hun var medstifter af og i mange \xc3\xa5r formand for Sammenslutningen af danske filminstrukt\xc3\xb8rer, hvor hun ved sin d\xc3\xb8d var \xc3\xa6resmedlem. Hun deltog bl.a. i udformningen af Filmloven af 1964. _NEWLINE_Fra 1999 indtr\xc3\xa5dte hun i \xc3\xa6reskomit\xc3\xa9en for WIFT/DK, den danske afdeling af det internationale kvindenetv\xc3\xa6rk Women in Film and Television, der har til form\xc3\xa5l at synligg\xc3\xb8re og st\xc3\xb8tte kvinders arbejde i film- og mediebranchen.'